text: Kold og blæsende mandag glider over i lun efterårsuge
  29 oktober 2018 kl. 06.52
  Trafikanter skal passe på glatte veje mandag morgen. Men allerede fra tirsdag sker det er markant vejrskifte, hvor temperaturen sniger sig op til 18 grader.
  En kold og blæsende mandag bliver afløst af væsentligt varmere temperaturer og gode chancer for solskin i den kommende uge. 
  Det fortæller vagthavende meteorolog ved Danmarks Meteorologiske Institut, DMI, Henning Gisselø.
  - Det bliver en råkold og blæsende mandag med mange skyer og lidt regn- og sludbyger omkring Østersøen. Ellers bliver det mest tørvejr, siger han.
  Temperaturerne vil mandag ligge mellem fire og ni grader, og mandag morgen skal trafikanter passe på glatte veje på udsatte steder, oplyser Syd- og Sønderjyllands Politi til TV SYD. 
  Vintertøjet behøver dog ikke findes frem endnu. Fra tirsdag bliver det nemlig væsentligt varmere. 
  - Vi kan få lidt regnvejr natten til tirsdag, men så vil det klare op – især i den østlige del af landet, siger Henning Gisselø, og tilføjer:
  - Tirsdag bliver nogle steder virkelig varm. På Sydsjælland og Lolland-Falster kan vi nå helt op på 18 grader.
  I Jylland vil de højeste temperaturer tirsdag ligge omkring 12 grader, men da vinden lægger sig, vil tirsdag også blive en særdeles lun efterårsdag for jyderne. 
  Natten til onsdag kan der igen falde noget nedbør, men det vil klare op fra syd i løbet af formiddagen, hvilket vil give en primært tør og solrig onsdag. Vinden kan ved visse kyster nå op omkring kulingstyrke.
  - Torsdag og fredag bliver en blanding mellem solskin og lidt regn hist og her og temperaturer mellem 10 og 13 grader, hvilket stadig er lunt for årstiden, siger Henning Gisselø.
  Mens den forgangne uge bød på efterårets første snefald, så er det foreløbig slut med hvidt nedbør. 
  - Der er ikke noget i prognoserne, der ligner nattefrost, så det er også foreløbig slut med sne og slud, siger Henning Gisselø.
  